Аԥсны хадара злоу аԥсаҵла сынтәа ишьақәдыргыларц рыӡбеит Аҟәа Ахақәиҭра Ашҭаҿы. Иԥсабаратәым аԥсаҵла аконструкциа аҳаракыра 18 метр иҟоуп, ауасҭацәа мчыбжьык аргылара иадхалеит.
Ԥхынҷкәынмза 26 инаркны 31 аҿынӡа, Ахақәиҭра Ашҭаҿы, аԥсаҵла аԥхьа имҩаԥгахалоит ашықәсҿыцазтәи аусмҩаԥгатәқәа. Рхатәы концерт программақәа рыманы иқәгылалоит ашколқәеи амузыкатә ҵараиурҭақәеи рҿы аҵара зҵо ахәыҷқәа.
Хадара злоу аԥсаҵлахь иааԥхьоуп ақалақь ауааԥсыреи асасцәеи, еиҳаракгьы зегь реиҳа ихәыҷқәоу, аамҭа бзианы ирхаргарц азы, афотосахьақәа ҭырхырц азы Аҵаа Бабадуи Асҭыԥҳаи дареи, ажәеинраалақәа еиҭарҳәарацазы, аҳамҭа хаақәагьы рзыԥшуп.